
ОТНОСНО: Изготвен проект на Правила за определяне на условията и реда за постигане на споразумение с Комисията по производства по установяване на нарушения и налагане на санкции по глави трета и четвърта от ЗЗК и по чл. 101 и 102 от ДФЕС 

	УВАЖАЕМИ ГОСПОДИН ПРЕДСЕДАТЕЛ, 
	Във връзка с изпълнението на поставените задачи на работната група съгласно Ваша Заповед № ЗПО-201/08.12.2025 г. бяха идентифицирани новите подзаконови нормативни актове, които следва да бъдат приети от Комисията в изпълнение на измененията и допълненията на Закона за защита на конкуренцията (ЗЗК) (обн. в ДВ, бр., 95 от 07.11.2025 г.). Такъв акт, на основание чл. 74а, ал. 2 от ЗЗК се явяват правилата, уреждащи процедурата за постигане на споразумение. В тази връзка е изготвен проект на Правила за определяне на условията и реда за постигане на споразумение с Комисията по производства по установяване на нарушения и налагане на санкции по глави трета и четвърта от ЗЗК и по чл. 101 и 102 от ДФЕС (Правилата).
1. Причини, които налагат приемането на Правилата от Комисията
Необходимостта от приемане на проект на Правила, уреждащи процедурата за постигане на споразумение по производства по установяване на нарушения и налагане на санкции по глави трета и четвърта от ЗЗК е продиктувана от влезлите в сила изменения и допълнения в ЗЗК, а именно - новата разпоредбата на чл. 74а, която предвиди възможността за постигане между Комисията и ответна страна/страни в производство по установяване на антитръстови нарушения на споразумение, съдържащо потвърждение на нарушението или отказ от оспорване на участие в него.
Съгласно ал. 2 на чл. 74а от ЗЗК процедурата за постигане на споразумение се урежда с правила, приети от Комисията, което обуславя задължение за Комисията за изготвяне на правила и съобразяване с актуалната законова рамка.
2. Цели, към които е ориентиран проектът на Правилата
С предложения проект на Правила се цели да бъде приведена подзаконовата нормативна уредба в съответствие с последните промени в ЗЗК.
3. Финансови и други средства, необходими за прилагането на новата уредба
Прилагането на проекта на Правила не е обвързано с разходи за държавния бюджет, поради което не се изисква финансова обосновка.
4. Очаквани резултати от прилагането
В резултат на приемането на Проекта на Правилата се очаква да бъде отговорено на изискванията на ЗЗК за създаване на подзаконовия нормативен акт в съответствие с действащото законодателство. 
5. Анализ за съответствие с правото на Европейския съюз
Проектът на Правилата за разглеждане на предложения за поемане на задължения по Закона за защита на конкуренцията е в синхрон с разпоредбите на следните актове на правото на Европейския съюз:
· Регламент (ЕО) № 1/2003 на Съвета от 16 декември 2002 година относно изпълнението на правилата за конкуренция, предвидени в членове 81 и 82 от Договора;
· Директива (ЕС) 2019/1 на Европейския парламент и на Съвета от 11 декември 2018 година за предоставяне на правомощия на органите по конкуренция на държавите членки, за да бъдат по-ефективни в правоприлагането, и за гарантиране на правилното функциониране на вътрешния пазар;
При изготвянето на проекта на Правилата са взети предвид също: 
· Регламент (ЕО) № 773/2004 на Комисията от 7 април 2004 година относно водените от Комисията производства съгласно членове 81 и 82 от Договора за ЕО;
· Известие на Комисията относно най-добрите практики за водене на производства, свързани с членове 101 и 102 от ДФЕС.

На основание чл. 26, ал. 4 от Закона за нормативните актове проектът на Правила следва да бъде публикуван за срок от 30 дни за провеждане на обществени консултации на Портала за обществени консултации и на интернет страницата на Комисията за защита на конкуренцията за предложения и становища по проекта. 

Предвид гореизложеното и на основание чл. 60, ал. 1, т. 24 във връзка с чл. 8, т. 14  и чл. 74а, ал. 2 от Закона за защита на конкуренцията предлагаме на Комисията да обсъди и на свое заседание да вземе следните

Р Е Ш Е Н И Я:

1. Да одобри настоящия доклад;
2. Да приеме проект на Правила за определяне на условията и реда за постигане на споразумение с Комисията по производства по установяване на нарушения и налагане на санкции по глави трета и четвърта от ЗЗК и по чл. 101 и 102 от ДФЕС, проекти на образци на документи и мотиви към тях;
3. Да публикува за обществено обсъждане проект на Правила за определяне на условията и реда за постигане на споразумение с Комисията по производства по установяване на нарушения и налагане на санкции по глави трета и четвърта от ЗЗК и по чл. 101 и 102 от ДФЕС, заедно с доклада, проекти на образците на документи и мотивите към Правилата, на интернет страницата на Комисията и на Портала за обществени консултации; 
4. Да определи 30-дневен срок за предложения и становища във връзка с публикувания проект по т. 3 за провеждане на обществено обсъждане.
 
Приложения: Проект на Правила за определяне на условията и реда за постигане на споразумение с Комисията по производства по установяване на нарушения и налагане на санкции по глави трета и четвърта от ЗЗК и по чл. 101 и 102 от ДФЕС, на образци и на мотиви към тях

